UTrump Uthi Uzaphuma Esikhundleni uBiden Engavotelwa Kahle yiElectoral College
Kaphumelanga egcekeni ebuzwa ukuba ulakho yini ukuyabona uBiden engena esikhundleni sikamongameli ngoZibandlela. Uthe okwamanje osalwisana lalokhu athi yikwebiwa kokhetho libandla lama Democrats.
MARYLAND — UMongameli Donald Trump uthi uzasuka esikhundleni nxa abakhetha umongameli kwele Melika, besebenzisa lokhu okuthiwa yiElectoral College, bengakhetha uMnu. Joseph Biden, okhanya emqobe kukhetho olusanda kwenziwa. UTrump wethule lokhu ngoLwesine kusihlwa eWashington DC ekhuluma lentathelizindaba ngesikhathi sekhefu leThanksgiving. Uthe uzasuka esikhundleni nxa iElectoral College ingabuya esigodlweni seMelika kumaviki ambalwa azayo bavotele uBiden. Kaphumelanga egcekeni ebuzwa ukuba ulakho yini ukuyabona uBiden engena esikhundleni sikamongameli ngoZibandlela. Uthe okwamanje osalwisana lalokhu athi yikwebiwa kokhetho libandla lama Democrats. UTrump usekhulume kakhulu ngalokhu loba kungelabufakazi ukuba waqilwa kukhetho lolu. Usezame ukuguqula impumela yokhetho lolu eveza ukuthi uBiden ulama Electoral Votes edlula amakhulu amathathu – 306 kuthi uTrump ulangamakhulu amabili lamatshumi amathathu lambili – 232. Okhethwa ukuba ngumongameli kumele athola amaElectoral Votes angamakhulu amabili lamatshumi ayisikhombisa – 270. Kumavoti elizwe lonke jikelele, UBiden ulamavoti adlula izigidi ezingamatshumi ayisitshiyangalombili – 80 million kuthi uTrump ulayizigidi ezingamatshumi ayisikhombisa lane – 74 million. Olandela ukhetho lolu, uMnu. Okay Ndlovu, odabuka kwele Zimbabwe, uthi ukhetho lolu lwenziwe kahle. UMnu. Isaac Mpofu laye uyalulandela ukhetho lolu. Omunye njalo nguMnu. Aleck Nyathi kunengi okukhangelelwe ukuthi kuzakwenziwa nguBiden. Lokhu kusekelwa nguMnu. Mongameli Moyo, obona engani ukhetho lulakho ukungaqhutshwa kahle. Umongameli wakwele Melika ugcotshwa ngoZibandlela njengalokhu okubekwe kusisekelo sombuso welizwe. Kwenziwa loba obengumongameli engavumanga ukuba unqotshiwe kukhetho lukamongameli.